TIPCO บวก 2 วันติดขานรับธุรกิจหลักฟื้นตัว
TIPCO บวก 2 วันติดขานรับธุรกิจหลักฟื้นตัวใน Q3/59 ณ เวลา 11.00 น. ราคาอยู่ที่ 15.90 บาท บวก 0.30 บาท หรือ 1.92% มูลค่าซื้อขาย 357.15 ล้านบาท โดยบล. ฟิลลิป (ประเทศไทย)แนะนำ"ซื้อ" ราคาเป้าหมาย 22.80 บาท

4 พ.ย. 2559

ผู้สื่อข่าวรายงานว่า ราคาหุ้นบริษัททิปโก้ฟูดส์ จำกัด (มหาชน) หรือ TIPCO ณ เวลา 11.00 น. ราคาอยู่ที่ 15.90 บาท บวก 0.30 บาท หรือ 1.92% มูลค่าซื้อขาย 357.15 ล้านบาท ทั้งนี้เมื่อวานนี้ราคาหุ้น TIPCO พุ่งแรงถึง 7% 
ด้านน.ส.นารี อภิเศวตกานต์ ผู้ช่วยกรรมการผู้จัดการ ฝ่ายวิเคราะห์หลักทรัพย์ บริษัทหลักทรัพย์ ฟิลลิป (ประเทศไทย) เปิดเผยว่า ได้แนะนำ”ซื้อ”หุ้น TIPCO ด้วยราคาเป้าหมาย 22.80 บาท ซึ่งธุรกิจหลักของ TIPCO มีการฟื้นตัวดีขึ้นในปีนี้ โดยจะเห็นได้จากผลการดำเนินงานงวดไตรมาส 3/59 ในแง่ Operation ที่ดีขึ้น โดยไม่รวมส่วนของ บริษัท ทิปโก้แอสฟัลท์ จำกัด (มหาชน) หรือ TASCO
อย่างไรก็ดี คาดว่าไตรมาส 3/59 TIPCO จะมีกำไรสุทธิ 188 ล้านบาท ลดลง 42% จากไตรมาส 3/58 ที่มีกำไรสุทธิ 314 ล้านบาท เนื่องจากคาดว่าจะมีกำไรจาก TASCO จะลดลง เพราะราคาน้ำมันปรับตัวลงทำให้ราคาขายยางมะตอยลดลงตามไปด้วย จึงไปกดดันผลประกอบการของ TIPCO ทำให้โดยรวมปีนี้ TIPCO อาจยังไม่ได้ดีมาก จะดีแต่เฉพาะ Operation ของ TIPCO เท่านั้นที่ฟื้นตัวขึ้น
ย่างไรก็ตาม บล.ฟิลลิปฯ ยังคงประมาณการผลการดำเนินงานของ TIPCO ปี 59 ไว้ดังเดิม โดยคาดทรงตัว จากปีก่อน ที่ 1,186.1 ล้านบาท เนื่องจากส่วนแบ่งเงินลงทุน TASCO ลดลงถึง 25% จากปีก่อน จากผลการดำเนินงานที่ออกมาต่ำกว่าคาด
แต่ได้ส่วนชดเชยจากกำไรปกติเติบโตได้ดี จาก 2 สาเหตุหลัก คือ ยอดขายโต 1.3% จากปีก่อน อยู่ที่ 5,409.5 ล้านบาท จากการเพิ่มขึ้นของการส่งออกผลไม้แปรรูป ได้ประโยชน์จากการปรับราคาขายขึ้น กลุ่มเครื่องดื่มมีน้ำแร่ออร่าผลักดันยอดขาย ส่วนเครื่องดื่มน้ำผลไม้จะดีจากการออกรสชาติใหม่ๆ  และการควบคุมต้นทุนการผลิตที่ดีขึ้น
–